 NA SAMWEL OWINO BUNGE linataka majibu kutoka kwa serikali kuhusu masuala nyeti saba inayotaka yaangaziwe kabla ya kuidhinisha mpango wa kuwatuma maafisa 1, 000 wa polisi Haiti. Kamati ya Usalama inayojumuisha Bunge la Kitaifa na Seneti inayoendesha vikao vya kushirikisha umma kuhusu suala hilo ilisema masuala hayo ni sharti yaangaziwe kikamilifu kabla ya polisi wa Kenya kuondoka. Miongoni mwa masuala yaliyotajwa na wanachama wa kamati hiyo yanajumuisha mpango thabiti wa bima kwa maafisa watakaotumwa Haiti, fidia kwa familia zitakazoachwa na maafisa kutokana na kifo au kujeruhiwa kwa maafisa walio tegemeo na kwamba hakuna fedha za umma zitakazotumika kwenye oparesheni hiyo. Aidha, wabunge wanaitaka serikali kufafanua iwapo kutakuwa na mabadiliko ya zamu au ni maafisa hao tu 1, 000 watakaohudumu kwa mwaka mzima na iwapo ipo, ni baada ya muda gani. Wanaitaka pia Wizara kutathmini kupunguza idadi hiyo hadi 500 ili kuepuka kuhujumu usalama nchini. Isitoshe, wabunge wameitisha ripoti ya jopokazi linalojumuisha vikosi mbalimbali kutoka Kenya lililohusika na uchunguzi wa oparesheni hiyo ya Haiti kuhusu ufaafu wake, wakisema ni baada tu ya kupata matokeo ya timu hiyo ndipo wataweza kutoa mapendekezo kuhusu uidhinishaji. Hatua ya Rais William Ruto kutangaza kutuma maafisa hao Haiti kukabiliana na magenge ya wahuni waliokosesha nchi hiyo amani, ilipata pigo baada ya Mahakama Kuu kusimamisha mpango huo Oktoba 2023. Chama cha Thirdway Alliance Kenya (TAK) kinachoongozwa na Dkt Ekuru Aukot kwa ushirikiano na Bw Miruri Waweru, kiliwasilisha keri kortini kupinga mpango wa Dkt Ruto. Baadaye, Waziri wa Usalama wa Ndani, Prof Kithure Kindiki alisema maafisa 1, 000 waliosemekana watatumwa Haiti kudumisha amani, wataruhusiwa kuondoka nchini kupitia idhini ya bunge. Haiti imekuwa ikishuhudia ghasia na machafuko tangu 2021, baada ya Rais wa nchi hiyo Jovenel Moïse kuuawa. Pendekezo la Rais Ruto liliidhinishwa na Baraza la Usalama la Umoja wa Kimataifa, mataifa mawili wanachama wa baraza hilo (China na Urusi) yakikataa kupiga kura kuunga au kukataa. Rais wa Amerika, Joe Biden pia alisifu taifa la Kenya kwa hatua hiyo aliyoitaja kuwa ya “kijasiri”.       You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  